18 – Προετοιμασία του κατάλληλου περιβάλλοντος για την παροχή γλωσσικής υποστήριξης

Σκοπός: Να λάβετε πρακτικές συμβουλές σχετικά με την οργάνωση του χώρου και την εξασφάλιση των μέσων που θα χρησιμοποιηθούν στις συναντήσεις γλωσσικής υποστήριξης.

Είναι σημαντικό να μην ανησυχείτε αν δεν έχετε κανένα υποστηρικτικό μέσο στη διάθεσή σας: μπορείτε να στηρίξετε αποτελεσματικά την εκμάθηση της γλώσσας-στόχου με χρήση παντομίμας και δραματικής αναπαράστασης διαφόρων λέξεων και εκφράσεων. Είναι, ωστόσο, χρήσιμο να μελετήσετε τις ακόλουθες συστάσεις, ανάλογα με τις εκάστοτε συνθήκες.

Το Μαθησιακό περιβάλλον

* Προσπαθήστε να βρείτε ένα χώρο με επαρκή φωτισμό. Διαμορφώστε τον έτσι ώστε να είναι όσο το δυνατόν πιο ευχάριστος και παροτρύνετε όλα τα μέλη της ομάδας να τον διατηρούν καθαρό και τακτοποιημένο. Μπορείτε επίσης να συζητάτε μαζί τους κάποιους κοινούς κανόνες αναφορικά με τη χρήση του χώρου αυτού.
* Διαμορφώστε το χώρο έτσι ώστε να δημιουργεί μία αίσθηση πολυπολιτισμικότητας και πολυγλωσσίας, επιτρέποντας στους συμμετέχοντες να χρησιμοποιούν τις μητρικές τους γλώσσες για την υποστήριξη της δικής τους μάθησης και των υπολοίπων και παρουσιάζοντας πληροφορίες για τις χώρες προέλευσης των προσφύγων, τη χώρα υποδοχής, κ.λπ.

Υποστηρικτικά μέσα

* Επιλέξτε μια ποικιλία υποστηρικτικών μέσων όπως χάρτες, φωτογραφίες, αφίσες, μουσική, βιντεοταινίες της χώρας υποδοχής και εικόνες με αριθμούς, γράμματα και λέξεις για να υποστηρίξετε την εξάσκηση των προσφύγων στο λεξιλόγιο της καινούριας γλώσσας.
* Αν δεν έχετε πίνακα τοίχου, προσπαθήστε να βρείτε ένα μικρό, φορητό πίνακα που θα χρησιμοποιήσετε για να γράφετε και να σχεδιάζετε.
* Ετοιμάστε μια συλλογή από απλά αντικείμενα της καθημερινότητας (εποπτικό υλικό) όπως εισιτήρια δημόσιων μεταφορικών μέσων και λίστες δρομολογίων, χάρτες, διαφημιστικά φυλλάδια καταστημάτων της περιοχής, συσκευασίες και ετικέτες, αγγελίες για θέσεις εργασίας, εφημερίδες και άλλα αντικείμενα οικιακής χρήσης καθώς έτσι θα βοηθήσετε τους πρόσφυγες στην κατανόηση και θα κάνετε τη γλωσσική εξάσκηση πιο ενδιαφέρουσα, ουσιαστική και ρεαλιστική. Επιπλέον, συλλέξτε και χρησιμοποιήστε διάφορες φωτογραφίες και εικόνες από αποκόμματα περιοδικών και κάρτες. Αν εργάζεστε με άλλους συναδέλφους εθελοντές, μπορείτε να μοιράζεστε τα υποστηρικτικά μέσα που θα συγκεντρώσετε όλοι.
* Ιδιαιτέρως αν ο χώρος της γλωσσικής υποστήριξης διαθέτει σύνδεση με το Διαδίκτυο, smartphones, φορητούς υπολογιστές και άλλες φορητές συσκευές τέτοιου τύπου, μπορεί να βοηθήσει τους πρόσφυγες να αυτονομηθούν περισσότερο στη διαδικασία της μάθησης. Μπορούν να βγάζουν φωτογραφίες πινακίδων, μέσων μαζικής μεταφοράς, ανακοινώσεων, κτιρίων, κ.λπ. που τους ενδιαφέρουν και να κάνουν σχετικές αναζητήσεις στο Διαδίκτυο, αν χρειαστεί, καθώς και να εξασκούν τη γλώσσα μεταξύ των συναντήσεων γλωσσικής υποστήριξης.
* Η χρήση εκτυπωτή ή φωτοαντιγραφικού μηχανήματος, αν υπάρχει, είναι ιδιαίτερα χρήσιμη για να εκτυπώνετε φυλλάδια εργασιών, διάφορα έντυπα, ενημερωτικό υλικό που αφορά την κοινότητα, κ.λπ.

Γραφική ύλη

* Προσπαθήστε να εξασφαλίσετε ότι κάθε πρόσφυγας έχει ένα μολύβι ή στυλό και ένα τετράδιο (αν έχει και δεύτερο, ακόμα καλύτερα, γιατί εκεί θα μπορεί να σημειώνει το καινούριο λεξιλόγιο).
* Αν δεν υπάρχει γραφική ύλη, οι πρόσφυγες μπορούν να χρησιμοποιούν ανακυκλωμένα φύλλα χαρτιού πιασμένα με συρραπτικό.
* Αυτοκόλλητα χαρτάκια σημειώσεων, ψαλίδια και κόλλα μπορούν επίσης να χρησιμεύσουν σε διάφορες δραστηριότητες.
* Τα φύλλα με γραμμές θα βοηθήσουν τους πρόσφυγες που έχουν την πρώτη επαφή τους με τη γραφή γενικά ή είναι αρχάριοι στο σύστημα γραφής της χώρας υποδοχής.
* Οι μεγάλες κόλλες χαρτιού μπορούν να χρησιμοποιούνται για κατασκευή αφισών σε ομαδικές αναζητήσεις ιδεών, για νοηματικούς και εννοιολογικούς χάρτες, καθώς και για ανταλλαγή ιδεών.
* Μερικά στυλό, σε διάφορα χρώματα, μπορούν να σας βοηθήσουν να κάνετε διάφορες επισημάνσεις.
* Χρησιμοποιώντας κόλλα-πλαστελίνη ή αυτοκόλλητη ταινία, μπορείτε να κολλάτε στον τοίχο τις διάφορες εργασίες, ώστε να μπορούν να τις βλέπουν όλοι.